একদা বিজেপির দুর্গ বরাকে ফের ঘুরে দাঁড়াতে বিশেষ চিন্তন শিবিরের আয়োজন করছে দলীয় নেতৃত্ব।  দলীয় সূত্রে খবর, ৯-১০ জুন করিমগঞ্জেই বসছে চিন্তন শিবিরের বৈঠক। বরাকের নেতারা ছাড়াও বৈঠকে উপস্থিত থাকবেন কেন্দ্রীয় পেট্রোলিয়ম মন্ত্রী ধর্মেন্দ্র প্রধান, কেন্দ্রীয় ক্রীড়া-যুব কন্যাণ মন্ত্রী সর্বানন্দ সোনয়াল, অসমের ভারপ্রাপ্ত মহেন্দ্র সিংহ এবং দলের জাতীয় সাংগঠনিক সম্পাদক রামলাল গুপ্ত প্রমুখ। থাকবেন রাজ্য বিজেপি সভাপতি সিদ্ধার্থ ভট্টাচার্যও। দু’দিনের বৈঠকে বরাক ছাড়াও ডিমাহাসাও জেলার বিজেপি নেতারাও হাজির থাকবেন। এক সময় বিজেপির দুর্গ ছিল বরাক উপত্যকা। ১৯৯১ সালে বরাক উপতাকার ১৫টি আসনে মধ্যে ৯টিতে বিজেপি জয়লাভ করে। এখন সেখানেই ধরাশায়ী বিজেপি। ২০১১ সালে বরাকে বিজেপি একটি আসনও পায়নি।  বরাকের সমস্যা, বিজেপির অবস্থান, বিজেপি নেতারা বরাকের মানুষের কতটা কাছে রয়েছেন তা যাচাই করতেই এই চিন্তন বৈঠকের আয়োজন করেছে বিজেপি। বরাক উপত্যকায় এআইইউডিএফ, কংগ্রেসকে কি ভাবে প্রতিহত করা হবে তা নিয়ে বৈঠকে আলোচনা হবে।